Работодателските организации ще обжалват в съда увеличението на минималната работна заплата. Това съобщиха за „Труд” от Конфедерацията на работодателите и индустриалците в България, Българска стопанска камара, Асоциация на индустриалния капитал и Българска търговско-промишлена палата.

Четирите организации ще внесат другата седмица жалба във Върховния административен съд (ВАС), с която искат да се отмени решението на кабинета за повишение на минималната заплата, уточни Божидар Данев, изпълнителен председател на БСК. Припомняме, че правителството прие от 1 януари 2017 г. размерът й да се увеличи на 460 лв,. , което е ръст с 9,5% спрямо миналата година.

Това решение е незаконно, защото не е имало обсъждане в Националния съвет за тристранно сътрудничество, коментира пред вестника и Васил Велев, председател на АИКБ.

По закон заседание на тристранката трябва да бъде свикано пет дни предварително, а два дни преди това на участниците да бъдат предоставени материалите.

На практика заседанието беше свикано в четвъртък и се проведе в петък, което е нарушение, уточни Велев.

Това стана причина всички работодателски организации да напуснат последното съвещание.

Ако ВАС се произнесе в полза на работодателските организации, трябва да се свика нова среща на националния съвет и да се обсъди наново решението за ръст на минималната заплата.

През 2015 г. съдът вече се произнесе в полза на бизнеса и отмени решението на правителството за увеличението на МРЗ – тогава на 360 лева.

Основен мотив на жалбоподателите отново беше непровеждането на задължителната по закон съгласувателна процедура в рамките на Националния съвет за тристранно сътрудничество.

Бизнесът отдавна се обявява и против начина на определяне на минималното възнаграждение у нас. Според него от години насам то изпреварва ръста на средната, а също и на производителността на труда.

„В момента сумата се определя гледайки в тавана. Казват – бедни сме. Бедни сме, но трябва да работим, за да не бъдем”, заяви Велев.

Затова работодателите настояват да има различно минимално възнаграждение за всеки сектор. Предлагат още то да се договаря между работодатели и синдикати, както се договарят минималните осигурителни прагове.